Karsten Hønge (SF), 2024-10-10:
Udenlandske firmaer og udenlandske lønmodtagere er velkomne i Danmark.
Men de har ikke så meget som et enkelt hammerslag at gøre her i landet, hvis de ikke indgår overenskomster, respekterer fagforeningerne, overholder arbejdsmiljøloven og i øvrigt betaler moms og skat.
Det skaber skæv konkurrence, hvor seriøse danske firmaer har svært ved at klare sig.
Og det ødelægger velfærdssamfundet.
Kampen for ordnede forhold foregår hver eneste dag rundtomkring på landets arbejdspladser.
En af de kendte modeller er det gamle trick med underentreprenører og falske selvstændige.
Det, der gemmer sig bag dem, er andre underentreprenører, som gør det muligt for danske virksomheder at få arbejdet udført til en pris langt under den almindelige markedspris.
Retten i Oslo har faktisk netop her i sidste uge godkendt, at det italienske firma Itinera kan fravælges i Norge på grund af deres handlinger her i landet.
Måske skulle vi til at bruge nogle af de samme værktøjer, som man nu bruger i Oslo.
Det er et tydeligt bevis på, at vi er for blødsødne her i Danmark.
Men det er samfundet, der taber, hvis vi accepterer social dumping.
Vi skal holde hånden under det regulerede, det organiserede, ja, det civiliserede arbejdsmarked.
Stop udsalget på arbejdsmarkedet!
For danske lønmodtagere skal ikke konkurreres ud af deres egne jobs, og danske firmaer skal ikke miste ordrer.
Stop den nedadgående dødsspiral for løn- og arbejdsforhold!
Stop med at putte pengene i arbejdsgivernes lommer!
For de er helt ligeglade med fair konkurrence og ansættelsesvilkår.
Det her er ikke kun en sag for fagforeningerne og lønmodtagerne; det er sådan i dag, at når det behandles i Folketinget, er det også en folkesag.
Det er i øvrigt helt urimeligt, at vi overlader så meget af den her folkesag, altså den her kamp for det helt unikke danske arbejdsmarked, til de medlemmer, som betaler kontingent til en overenskomstbærende fagforening.
Derfor er det vigtigt og helt nødvendigt, at Folketinget, og på den måde det fælles samfund, også løfter sin del af det.
Lad mig også i den sammenhæng igen pointere: Når splittelsesorganisationer som Det Faglige Hus, Krifa, Ase Lønmodtager, Frie , og hvad de ellers går og kalder sig for tiden, holder Danmarks fordør åben for social dumping og anden samfundsundergravende virksomhed, splitter de nemlig arbejdet for ordnede, regulerede og civiliserede forhold ved at ødelægge det sammenhold, der ellers kunne være der, i forhold til at vi har overenskomster, der holder hånden under arbejdsmarkedet.
Fagforeningerne kan ikke klare den her arbejdsopgave alene.
Derfor er det godt, at vi i dag skal behandle et lovforslag, som er med til at holde hånden under et arbejdsmarked med ordnede forhold.
Med det her lovforslag tager vi endnu et skridt i kampen mod social dumping.
Vi har desværre set alt for mange eksempler på, hvordan udenlandske arbejdstagere bliver udnyttet af deres arbejdsgivere, og på, hvordan udenlandske firmaer systematisk omgår reglerne for at presse løn- og arbejdsforholdene nedad.
Vi mangler efter SF's opfattelse, at vi får indført identitetskort.
Jeg vil dog gerne understrege, at vi i SF i øvrigt gerne havde set endnu skrappere sanktioner over for de arbejdsgivere, der udnytter systemet.
For hver gang en arbejdsgiver slipper af sted med at bryde reglerne, går det ikke kun ud over de ansatte, men også de seriøse danske firmaer og de danske lønmodtagere, som bliver lagt under et pres i nedadgående retning.
Vi skal tværtimod støtte de firmaer, som følger loven og betaler en fair løn.
Det er dem, vi skal beskytte.
SF bakker derfor op om lovforslaget.
Jeg håber, at vi med den her forbedring kan skabe et lidt mere retfærdigt arbejdsmarked, hvor reglerne gælder for alle, og hvor der ikke er plads til at udnytte de svageste led.
Og her foregår det jo på det politiske niveau, men uden en slagkraftig fagbevægelse, der hver dag er i stand til, om man så må sige, at være til stede med tilstrækkelig mange fodsoldater ude på arbejdspladserne og dér presse firmaerne til at indgå overenskomst og derefter gennem faglige sager sørge for, at de overholdes, var det gået helt galt.
Kampen mod social dumping er ligesom at skovle sne, mens det stadig sner, men hvis vi ikke gør det, bliver vi begravet.